b'\n_START_ARTICLE_\nPeng Liyuan\n_START_SECTION_\nLiv og virke\n_START_PARAGRAPH_\nPeng gikk inn i Folkets frigj\xc3\xb8ringsh\xc3\xa6r i 1980, da hun var 18 \xc3\xa5r gammel. Hun begynte som vanlig soldat, men hennes sangferdigheter ble lagt merke til og hun fikk oppgaver som sangerinne for troppene. Hun opptr\xc3\xa5dte f\xc3\xb8rste gang p\xc3\xa5 nasjonalt niv\xc3\xa5 under CCTS nytt\xc3\xa5rsgalla i 1982, med P\xc3\xa5 h\xc3\xa5pets sletter._NEWLINE_Hun studerte ved Det kinesiske musikkonservatorium i Beijing._NEWLINE_Peng var allerede en godt kjent sangerinne da hun m\xc3\xb8tte sin ektemann Xi Jinping. Han var da gift med datteren til den kinesiske ambassad\xc3\xb8r til Paris, men skilte seg fra henne. Paret giftet seg 1. september 1987. P\xc3\xa5 den tiden var Xi viseborgermester av Xiamen (Amoy) i provinsen Fujian, og det var der de giftet seg. Fire dager etter bryllupet m\xc3\xa5tte Peng Liyuan reise tilbake til Beijing for \xc3\xa5 delta p\xc3\xa5 en turnerende sangfestival som skulle p\xc3\xa5 rundreise til USA og Canada._NEWLINE_Hun har i mange \xc3\xa5r v\xc3\xa6rt aktivt involvert i politikk, blant annet som medlem av den 11. nasjonale komite av Det kinesiske folks politisk konsultative konferanse. Hun er ogs\xc3\xa5 \xc2\xabWHO Goodwill Ambassador\xc2\xbb, for innsatsen mot tuberkulose og hiv/aids, siden 2011.\n_START_SECTION_\nSangkarriere\n_START_PARAGRAPH_\nHun sang s\xc3\xa6rlig folkesanger, og er kjent i Kina blant annet for sine opptredender under statsfjernsynsselskapet CCTVs \xc3\xa5rlige nytt\xc3\xa5rsgalla under feiringen av kinesisk nytt\xc3\xa5r. Pengs sanger dreide seg om etniske og landlige temaer, med s\xc3\xa6rlig fokus p\xc3\xa5 b\xc3\xb8ndenes levevilk\xc3\xa5r. Hun har vunnet en rekke priser i sangkonkurranser rundt om i Kina._NEWLINE_Blant hennes mest kjente innspillinger er Folk fra v\xc3\xa5r landsby (\xe7\x88\xb6\xe8\x80\x81\xe4\xb9\xa1\xe4\xba\xb2), Zhumulangma (\xe7\x8f\xa0\xe7\xa9\x86\xe6\x9c\x97\xe7\x8e\x9b, det tibetansk-kinesiske navnet p\xc3\xa5 Mount Everest) og P\xc3\xa5 h\xc3\xa5pets sletter (\xe5\x9c\xa8\xe5\xb8\x8c\xe6\x9c\x9b\xe7\x9a\x84\xe7\x94\xb0\xe9\x87\x8e\xe4\xb8\x8a). Peng Liyuan er tilknyttet Folkets frigj\xc3\xb8ringsh\xc3\xa6r med den milit\xc3\xa6re grad generalmajor. Hun var blant de f\xc3\xb8rste i Kina som tok mastergrad i tradisjonell folkemusikk etter at dette mastergradsstudiet ble etablert i 1980-\xc3\xa5rene.'